Source: https://www.riigiteataja.ee/akt/127092016004?leiaKehtiv
Timestamp: 2020-07-07 09:42:19+00:00
Document Index: 3948263

Matched Legal Cases: ['§ 3', '§ 5', '§ 6', '§ 7', '§ 8', '§ 9', '§ 10', '§ 11', '§ 12', '§ 13', '§ 14', '§ 15', '§ 16', '§ 18', '§ 439', '§ 3', '§ 14', '§ 5', '§ 439', '§ 6', '§ 7', '§ 8', '§ 5', '§ 9', '§ 10', '§ 5', '§ 11', '§ 12', '§ 13', '§ 14', '§ 15', '§ 9', '§ 9', '§ 16', '§ 18']

Infosüsteemide andmevahetuskiht – Riigi Teataja
Infosüsteemide andmevahetuskiht
Infosüsteemide andmevahetuskiht - sisukord
2 X-tee haldamine
§ 3 X-tee haldamise põhimõtted
3 X-tee kasutamine
§ 5 X-teega liitumine ja selle liikmesus
§ 6 X-teega liitumisest keeldumine
§ 7 Turvalise ja standardiseeritud andmevahetuse tagamise elemendid
§ 8 Turvalise andmevahetuskanali loomine
§ 9 Andmevahetuse tervikluse tagamine e-templiga
§ 10 X-teega liidestatud alamsüsteem
§ 11 Nõuded andmeteenusele
§ 12 Andmeteenuse osutamine ja kasutamine
§ 13 Andmeteenuse vahendamine
§ 14 X-tee liikmesuse lõppemine
§ 15 Andmevahetuse tervikluse e-templiga tagamise erisused
§ 16 X-tee tarkvara levitamine
§ 18 Paragrahvi 9 lõigete 2 ja 3 jõustumine
RT I, 06.08.2019, 17
Vastu võetud 23.09.2016 nr 105
RT I, 27.09.2016, 4
01.08.2019 RT I, 06.08.2019, 6 09.08.2019
Määrus kehtestatakse avaliku teabe seaduse § 439 lõike 1 punkti 5 alusel.
(1) Määrusega kehtestatakse nõuded infosüsteemide andmevahetuskihile, selle kasutamisele ja haldamisele.
(2) Määrust ei kohaldata riigisaladust või salastatud välisteavet sisaldava infosüsteemi suhtes.
1) infosüsteemide andmevahetuskiht (edaspidi X-tee) on tehniline infrastruktuur ja keskkond X-tee liikmete vahel, mis võimaldab turvalist ja tõestusväärtust tagavat internetipõhist andmevahetust;
2) X-tee liige on asutus või isik, kes on liitunud X-teega;
3) keskus on Riigi Infosüsteemi Amet, kes vastutab X-tee haldamise ja arendamise eest;
4) andmeteenus on X-tee liikme teenus, mille kaudu toimub internetipõhine andmevahetus;
5) andmeteenuse osutaja on X-tee liige, kes osutab teistele liikmetele andmeteenust;
6) andmeteenuse kasutaja on X-tee liige, kes kasutab andmeteenust;
7) andmeteenuse vahendaja on X-tee liige, kes võimaldab enda organisatsiooni välisele füüsilisele või juriidilisele isikule juurdepääsu andmeteenusele oma infosüsteemi vahendusel;
8) andmeteenuse lõppkasutaja on füüsiline isik, kes kasutab andmeteenust X-tee liikme infosüsteemi vahendusel;
9) sõnum on vormindatud andmete kogum, mida vahetatakse andmeteenuse osutaja ja kasutaja vahel X-tee kaudu;
10) alamsüsteem on tehnoloogiliselt ja organisatoorselt piiritletud X-tee liikme infosüsteemi osa andmeteenuse osutamiseks või kasutamiseks;
11) pääsuõigus on andmeteenuse kasutamise võimaldamine X-tee tarkvaras;
12) X-tee baasprotokollistik on reeglite kogum, mis tagab turvalise andmevahetuse toimimise arvutivõrgu kaudu;
13) turvaserver on tarkvaraline lahendus, mis järgib X-tee baasprotokollistikku;
14) X-tee sõnumiprotokoll on X-tee baasprotokollistiku osa, mis võimaldab X-tee liikmetel sõnumeid töödelda;
15) e-tempel on elektrooniliste andmete kogum, mis vastab Euroopa Parlamendi ja nõukogu määruses (EL) nr 910/2014 e-identimise ja e-tehingute jaoks vajalike usaldusteenuste kohta siseturul ja millega tunnistatakse kehtetuks direktiiv 1999/93/EÜ (ELT L 257, 28.08.2014, lk 73–114) (edaspidi Euroopa Parlamendi ja nõukogu määrus (EL) nr 910/2014) sätestatud täiustatud või kvalifitseeritud e-templi nõuetele;
16) päringulogi on X-tee baasprotokollistikule tuginev turvaserveri osa, kuhu salvestatakse e-templiga kinnitatud X-teel vahetatud sõnumid.
2. peatükk X-tee haldamine
§ 3. X-tee haldamise põhimõtted
X-tee haldamisel järgitakse järgmisi põhimõtteid:
1) sõltumatus platvormist ja arhitektuurist – X-tee võimaldab tarkvaraplatvormil oleval X-tee liikmel suhelda infosüsteemi vahendusel tarkvaraplatvormil oleva andmeteenuse osutajaga;
2) multilateraalsus – X-tee liikme võimalus taotleda juurdepääsu kõigile X-tee kaudu osutatavatele andmeteenustele;
3) avatus ja standardiseeritus – X-tee haldamisel ja arendamisel kasutatakse võimaluse korral rahvusvahelisi standardeid ja protokolle;
4) turvalisus – X-tee kaudu andmete vahetamisel ei muutu andmete terviklus, käideldavus ja konfidentsiaalsus.
1) haldab nii toodangu- kui ka testkeskkonnas X-tee liikmete, X-teel registreeritud turvaserverite ja X-teega liitunud alamsüsteemides olevat infot, mis tagavad X-tee turvalise andmevahetuskanali loomiseks ja andmeteenuste kasutamiseks vajaliku informatsiooni kättesaadavuse X-tee liikme turvaserverile;
2) korraldab liikmesust, alamsüsteemi ja turvaserverit puudutavate taotluste menetlemist;
3) töötab välja X-teega liitumise ja selle kasutamise tingimused ning avalikustab need keskuse veebilehel;
4) tagab X-tee kasutamise võimaluse;
5) seirab X-tee kasutamist;
[RT I, 06.08.2019, 6 - jõust. 09.08.2019]
51) kogub andmeteenuse monitooringu logisid;
52) koostab ja avalikustab isikustamata kujul X-tee kasutamise statistikat;
6) käsitleb turvaintsidente;
7) piirab X-tee liikme õigusi käesolevas määruses sätestatud juhtudel;
8) nõustab X-tee liiget X-teega seotud küsimustes;
9) teavitab X-tee liiget muudatustest X-tee haldamises või kasutamises ning kõigist teadaolevatest X-tee kasutamist takistavatest asjaoludest või hooldustöödest;
10) haldab ja korraldab Eesti X-tee keskkonna ühendamist teiste andmevahetuskeskkondadega;
11) tagab standardiseeritud turvaserveri tarkvara tasuta kättesaadavuse X-tee liikmele;
12) tagab füüsilisest isikust andmeteenuse lõppkasutajale mõeldud alamsüsteemi standardlahenduse X-tee sõnumiprotokollile vastavuse ja tarkvara tasuta kättesaadavuse X-tee liikmele;
13) valmistab ette ja viib ellu X-tee infrastruktuuri arendusprojekte ja tagab X-tee arhitektuurse tervikluse;
14) peatab § 14 lõikes 3 nimetatud juhul andmeteenuse kasutamiseks vajaliku informatsiooni kättesaadavuse X-tee liikme turvaserverile;
15) haldab ja arendab X-tee platvormi toimimise tagamiseks liikmete ja usaldusteenuse registreerimiseks ning monitooringu toimimiseks tarvilikke lahendusi.
(11) Lõike 1 punktis 51 nimetatud logisid säilitab keskus andmetega, mis võimaldavad tuvastada X-tee liikme nimel päringu teinud isiku, kolm aastat nende kogumisest arvates, misjärel andmed anonüümitakse.
(12) Keskus ei avalikusta lõike 1 punktis 52 sätestatud ülesande täitmisel julgeolekuasutuse ja kaitseväeluure ülesannet täitva Kaitseväe struktuuriüksuse statistikat X-tee kasutamise kohta.
(2) Keskus on lõike 1 punktis 9 ette nähtud teavitamiskohustuse täitmisel kohustatud järgima järgmisi etteteatamise tähtaegasid:
1) X-tee haldamises või kasutamises toimuvast muudatusest või planeeritud hooldustööst teavitatakse üks kuu ette;
2) X-tee haldamises ja kasutamises toimuvast erakorralisest muudatusest ning planeerimata hooldustööst teavitamisel on keskusel õigus järgida punktis 1 nimetatud tähtajast lühemat etteteatamise tähtaega;
3) muudatusest X-tee baasprotokollistikus või X-tee sõnumiprotokollis, mis tingivad muudatusi X-tee liikme alamsüsteemis või andmeteenuses, teavitatakse 18 kuud ette.
3. peatükk X-tee kasutamine
§ 5. X-teega liitumine ja selle liikmesus
(1) X-teega liitumiseks esitab taotleja keskusele taotluse.
(2) X-teega liitumisel sõlmib taotleja keskusega liitumiskokkuleppe. Liitumiskokkuleppes fikseeritakse poolte õigused, kohustused ja vastutus.
(3) X-tee liikmel on õigus kasutada X-teed käesoleva määruse ja liitumiskokkuleppega ette nähtud korras.
(4) X-tee liige on kohustatud:
1) tagama X-teega liitumise korral oma infosüsteemi järjepidevuse, haldamise, arendamise ning turvalise ja häireteta töö;
2) võtma kasutusele §-s 7 sätestatud turvalise ja standardiseeritud andmevahetuse tagamise elemendid ning kohandama oma infosüsteemi tööks X-tee keskkonnas;
3) rakendama turvalisusega seotud riskide maandamiseks andmete terviklust, konfidentsiaalsust ja käideldavust tagavaid meetmeid ning tagama rakendatavate meetmete sõltumatu auditeerimise vähemalt iga nelja aasta järel;
4) täitma keskuse edastatud korraldusi;
5) teavitama keskust kontaktandmete muutumisest;
6) teavitama keskust viivitamata X-tee kasutamisega seonduvast probleemist ja asjaolust, mis võib mõjutada keskuse või X-tee liikme kohustuste täitmist;
7) teavitama viivitamata keskuse intsidentide käsitlemise osakonda turvaintsidendist ja selle vahetust ohust;
8) [kehtetu - RT I, 06.08.2019, 6 - jõust. 09.08.2019]
9) esitama keskuse nõudmisel turvaserveri turvalisuse hindamiseks vajaliku teabe, turvaeeskirjad ning rakendatud meetmete rakendamise kirjelduse.
(5) Riigi ja kohaliku omavalitsuse üksuse andmekogu pidamisel lähtub X-tee liige käesoleva paragrahvi lõike 4 punktis 3 sätestatud meetmete rakendamisel ning rakendatavate meetmete sõltumatu auditeerimise tagamisel avaliku teabe seaduse § 439 lõikes 3 sätestatud erisustest.
§ 6. X-teega liitumisest keeldumine
Keskusel on õigus jätta X-teega liitumise taotlus rahuldamata, kui:
1) taotlejal puudub unikaalne tunnus, millele on võimalik väljastada keskuse veebilehel avalikustatud nõuetele vastavat e-templi sertifikaati;
2) taotleja ei ole keskuse nõudmisel esitanud esindusõiguse tuvastamiseks vajalikke dokumente või taotluse esitajal puudub esindusõigus taotluse esitamiseks;
3) taotleja esitatud andmed ei ole tõesed;
4) taotleja või tema infosüsteem ei vasta käesolevas määruses esitatud muudele nõuetele või X-tee toimimise põhimõtetele.
§ 7. Turvalise ja standardiseeritud andmevahetuse tagamise elemendid
Turvaline ja standardiseeritud andmevahetus X-teel on tagatud kõigi järgmiste tingimuste täitmisel:
1) turvalise andmevahetuskanali loomise kaudu vastavalt §-le 8;
2) e-templiga andmevahetuse tervikluse tagamise kaudu vastavalt §-le 9;
3) alamsüsteemi defineerimise kaudu vastavalt §-le 10;
4) ühtlustatud andmeteenuse osutamise nõuete kaudu vastavalt §-le 11;
5) andmeteenuse kasutaja kindlaksmääramisel andmeteenuse kasutamise kokkuleppe ja pääsuõiguse andmise kaudu vastavalt §-le 12.
§ 8. Turvalise andmevahetuskanali loomine
(1) X-tee liige peab X-tee turvalise andmevahetuskanali loomise võimaldamiseks paigaldama turvaserveri tarkvara infosüsteemi ning registreerima keskuses turvaserveri autentimissertifikaadi, mis peab vastama keskuse veebilehel avaldatud nõuetele.
(2) X-teel on lubatud kasutada vaid sellist turvaserveri tarkvara, mis järgib keskuse kinnitatud X-tee baasprotokollistikku.
(3) Turvaserveri kasutamisel on X-tee liige kohustatud:
1) tagama e-templiga kinnitatud X-teel vahetatud sõnumite päringulogi olemasolu ja päringulogi arhiveerimise korral töötama välja päringulogi arhiveerimise protseduuri, mis sisaldab arhiveerimise sagedust ning arhiveeritava informatsiooni loetelu;
2) määrama isikud, kes ja millistel tingimustel saavad päringulogi arhiveerimise korral juurdepääsu turvaserveri arhiveeritud päringulogile;
3) päringulogi arhiveerimisel tagama arhiveeritud sõnumite töötlemisel samad konfidentsiaalsuse nõuded, mis on nõutud andmeteenuse kasutamiseks;
4) majutama turvaserverit Eesti Vabariigi jurisdiktsiooni all oleval territooriumil.
(4) Keskuse pakutava turvaserveri kasutamisel on X-tee liige lisaks lõikes 3 nimetatud kohustuste täitmisele kohustatud:
1) kasutama turvaserveri tarkvara vastavalt juhistele, mis on avalikustatud keskuse veebilehel;
2) uuendama turvaserveri tarkvara hiljemalt kaks kuud pärast keskuse poolt tarkvarauuenduste kättesaadavaks tegemist.
(5) Turvaserverit võib majutada väljaspool Eesti Vabariigi jurisdiktsiooni all olevat territooriumit üksnes keskuse loal, kui X-tee liige:
1) tagab § 5 lõikes 4 sätestatud kohustuste täitmise;
2) rakendab turvalisusega seotud riskide maandamiseks andmete terviklust, konfidentsiaalsust ja käideldavust tagavaid meetmeid ning tagab rakendatavate meetmete sõltumatu auditeerimise vähemalt iga kahe aasta järel.
(6) X-tee liige peab oma turvaserveri jagamisel teisele X-tee liikmele kasutama krüpteeritud ühendust ning kahepoolset autentimist turvaserveri ja alamsüsteemi ühendamiseks.
§ 9. Andmevahetuse tervikluse tagamine e-templiga
(1) Andmevahetuse terviklus ning X-teel vahetatud sõnumi ja X-tee liikme seose tuvastamine tagatakse e-templiga, mille loomiseks on X-tee liige kohustatud turvaserveris kasutama järgmisi Euroopa Parlamendi ja nõukogu määruse (EL) nr 910/2014 nõuetele vastavaid usaldusteenuseid:
1) sertifitseerimise teenus, mille kaudu väljastatakse e-templi kvalifitseeritud sertifikaat;
2) sertifikaadi kehtivuskinnituse teenus;
3) ajatempliteenus.
(11) X-tee liige võib lõikes 1 nimetatud e-templi loomisel kasutada keskuse väljastatavat e-templi sertifikaati.
(2) X-teel moodustunud e-tempel on kehtiv, kui kasutatud sertifikaadi kehtivuskinnituse ja ajatempli ajavahe ei ole rohkem kui kaheksa tundi.
[RT I, 27.09.2016, 4 - jõust. 02.06.2017]
(3) X-tee liikmel on keelatud töödelda X-teel vahetatud andmeid, mida ei ole võimalik kinnitada lõikes 1 või 11 nimetatud e-templiga.
§ 10. X-teega liidestatud alamsüsteem
(1) X-teel on võimalik kasutada ja osutada teenust vaid sellisel alamsüsteemil, mis on keskuses registreeritud.
(2) Alamsüsteemi X-teel registreerimiseks esitab X-tee liige keskusele taotluse.
(3) X-teel on võimalik registreerida vaid sellist alamsüsteemi:
1) [kehtetu - RT I, 06.08.2019, 6 - jõust. 09.08.2019]
2) millele on määratud alamsüsteemi toimimise eest vastutav füüsiline isik ja alamsüsteemi teenindava turvaserveri administraatori kontaktandmed;
3) mille suhtes rakendatakse turvalisusega seotud riskide maandamiseks andmete terviklust, konfidentsiaalsust ja käideldavust tagavaid meetmeid ning tagatakse rakendatavate meetmete sõltumatu auditeerimine vähemalt iga nelja aasta järel, lähtudes § 5 lõikes 5 sätestatud erisustest.
(4) X-tee liige on alamsüsteemi registreerimise järel kohustatud:
1) määrama töö- ja ametikohad, kellel on õigus alamsüsteemi ja seeläbi alamsüsteemile võimaldatud andmeteenuseid kasutada, ning lubama organisatsioonisiseselt juurdepääsu vaid selleks õigustatud isikutele;
2) tagama X-teega liidestatud alamsüsteemi turvalise ja häireteta töö ning vastavuse X-tee liikmete vahelisele andmeteenuse kasutamise kokkuleppele.
(5) Keskusel on õigus alamsüsteemi registreerimise taotlus tagasi lükata või registreeritud alamsüsteem registrist kustutada, kui mõni lõigetes 3 ja 4 esitatud nõue on täitmata.
§ 11. Nõuded andmeteenusele
Andmeteenus peab:
1) vastama keskuse kehtestatud X-tee sõnumiprotokollile;
2) olema dokumenteeritud koos keskuse nõuetele vastava ning aja- ja asjakohase andmeteenuse kirjeldusega ja sisaldama informatsiooni andmeteenuse kasutamiseks vajalike turvameetmete kohta, arvestades andmeteenuses sisalduvate andmete koosseisu ning andmeteenuse iseloomu;
3) olema kasutatav ka X-tee testkeskkonnas.
§ 12. Andmeteenuse osutamine ja kasutamine
(1) Andmeteenust osutatakse ja kasutatakse vastavalt X-tee liikmete vahelisele andmeteenuse kasutamise kokkuleppele. Andmeteenuse kasutamise kokkuleppes määratakse kindlaks:
1) andmeteenuse kasutamiseks vajalikud infoturbemeetmed ning andmeteenuse kasutaja alamsüsteemilt nõutavad organisatsioonilised, füüsilised ja infotehnilised turvameetmed, arvestades töödeldavate andmete koosseisu ning õigusaktidega ettenähtud nõudeid;
2) andmeteenuse kolmandale isikule vahendamise luba vastavalt §-le 13;
3) teenustaseme tingimused.
(2) Andmeteenuse osutaja on kohustatud:
1) registreerima andmeteenuse koos andmeteenuse tehnilise kirjeldusega turvaserveris ja hoidma andmeteenuse kirjelduse turvaserveris ajakohasena;
2) eraõiguslikust juriidilisest isikust või füüsilisest isikust ettevõtjast andmeteenuse kasutajaga kokkuleppe sõlmimise eel veenduma, et andmeteenuse kasutaja rakendab turvalisusega seotud riskide maandamiseks piisavaid andmete terviklust, konfidentsiaalsust ja käideldavust tagavaid meetmeid;
3) tagama X-tee süsteemi pääsuõiguse kooskõla X-tee liikmete vahelise andmeteenuse kasutamise kokkuleppega.
(3) Andmeteenuse kasutamine on võimalik X-tee liikme alamsüsteemis, millele on antud konkreetse andmeteenuse kasutamiseks pääsuõigus.
(4) Andmeteenuse kasutaja ja osutaja on kohustatud:
1) järgima andmeteenuse kasutamise kokkulepet;
2) siduma turvaserverisse laekunud sõnumid ajatempliga.
(5) X-tee liige tagab oma infosüsteemi kaudu andmeteenuse osutamisel või kasutamisel osaleva lõppkasutaja autentimise ja autoriseerimise.
§ 13. Andmeteenuse vahendamine
(1) X-tee liige võib võimaldada alamsüsteemile ligipääsu organisatsioonivälisele füüsilisele või juriidilisele isikule vaid juhul, kui:
1) X-tee liige on koostanud ja avalikustanud andmeteenuse vahendamise korra vastavalt lõikele 2;
2) X-tee liige on end andmeteenuse vahendajana X-teel registreerinud;
3) andmeteenuse vahendamise luba on fikseeritud X-tee liikmete vahelises andmeteenuse kasutamise kokkuleppes.
(2) Andmeteenuse vahendamise kord peab sisaldama:
1) andmeteenuse vahendamise alust;
2) andmeteenust kasutava alamsüsteemi vahendatu autentimise ja autoriseerimise korda;
3) andmeteenust kasutava alamsüsteemi vahendatu autentimise ja autoriseerimise logi arhiveerimise korda ja logi säilitamise tähtaega;
4) X-tee päringulogi arhiveerimise ning arhiivile juurdepääsu korda ja säilitamise tähtaega.
(3) X-tee liige on andmeteenuse vahendajana kohustatud:
1) järgima enda kehtestatud andmeteenuse vahendamise korda;
2) teavitama keskust ja andmeteenuse osutajat, kelle andmeteenuse kasutamiseks on vahendajal pääsuõigus, andmeteenuse vahendamise korra muutumisest;
3) lähtuma lõike 1 punktis 3 nimetatud kokkulepetes kindlaks määratud pooltevahelistest õigustest ja kohustustest ning veenduma andmeteenuse vahendamise lubatavuses;
4) avaldama andmeteenuse pakkujale alamsüsteemi vahendatud osaliste andmed vastavalt X-tee baasprotokollistikule.
§ 14. X-tee liikmesuse lõppemine
(1) X-tee liikmel on igal ajal õigus liikmesus üles öelda, esitades keskusele vastavasisulise kirjaliku avalduse.
(2) Kui lõikes 1 nimetatud avalduses ei ole märgitud X-tee liikmesuse lõppemise tähtpäeva, lõpeb liikmesus eelnimetatud avalduse kättesaamisele järgnevast tööpäevast.
(3) Keskusel on õigus liikmesus kohe lõpetada või piirata liikmesusest tulenevaid õigusi või anda tähtaeg puuduse kõrvaldamiseks, kui:
1) X-tee liige rikub käesolevas määruses, liitumiskokkuleppes või andmeteenuse vahendamise korras sätestatud tingimusi;
2) X-tee liige on esitanud vale- või puudulikke andmeid.
(4) Keskusel on õigus liikmesus lõpetada, teavitades X-tee liiget elektronposti teel 30 kalendripäeva ette.
§ 15. Andmevahetuse tervikluse e-templiga tagamise erisused
(1) Andmeteenuse osutaja on kohustatud tagama § 9 lõikes 1 nimetatud andmevahetuse tervikluse e-templiga alates 2. jaanuarist 2017. a.
(2) Andmeteenuse kasutaja on kohustatud tagama § 9 lõikes 1 nimetatud andmevahetuse tervikluse e-templiga alates 2. juunist 2017. a.
§ 16. X-tee tarkvara levitamine
X-tee tarkvara levitatakse vastavalt tarkvara vaba kasutuse litsentsile MIT (the MIT License).
§ 18. Paragrahvi 9 lõigete 2 ja 3 jõustumine
Paragrahvi 9 lõiked 2 ja 3 jõustuvad 2. juunil 2017. a.